Ivan Šaško, *pomoćni biskup zagrebački*

**Uvod i homilija**

u euharistijskome slavlju

svetkovine *Uznesenja Bl. Djevice Marije*

*u svetištu Majke Božje Remetske, Zagreb-Remete*

*Utorak, 15. kolovoza 2017. u 18 sati*

Svako je euharistijsko slavlje, svaka nedjelja i svaki blagdan radost za Crkvu, radost za nas kršćane. Ipak, današnje slavlje donosi radost na radost, radost u izobilju, koju – noseći pozdrave i čestitke našega nadbiskupa, kardinala Josipa Bozanića – čestitam Vama, mnogopoštovani oče Provincijale Srećko, oče Priore i oče Župniče; vama, braćo karmelićani Hrvatske karmelske provincije sv. oca Josipa, vama subraćo svećenici, redovnici i redovnice, vama dragi župljani i hodočasnici, koji ste i ove godine očitovali svoju ljubav donijevši Majci Božjoj Remetskoj zahvalu i molbe, žrtve i predanost, kao i razne svoje nakane te nakane onih za koje osjećate da im je potrebna vaša molitva i blizina. S posebnim pouzdanjem, žarom i poniznošću molimo za Zagreb i hrvatsku domovinu.

Vjera nam govori da je na kraju svoga zemaljskoga hoda Otkupiteljeva Majka, očuvana od grijeha i propadljivosti, uznesena tijelom i dušom u nebesku slavu.

Marija je Zora našega spasenja i vječne sreće. Ona je prvina Crkve; prvina u boli majčinstva, u radosti služenja Gospodinu, prvina utjehe zajedništva u slavi. S njome danas molimo u ljepoti hodočasničke i slavne Crkve; pjevamo hvalospjev *Veliča duša moja Gospodina*; dolazimo u majčinski zagrljaj i molimo njezin milosrdni zagovor za žive i pokojne

Bogu s pouzdanjem predajmo svoje grijehe ispovijedajući ih i kajući se za njih; oprostimo jedni drugima i čista srca poslušajmo i prihvatimo Božju riječ, kako bismo primili dar besmrtnoga života s oltara Kristova.

**Homilija**

*Liturgijska čitanja:* *Otk* 11,19a; 12,1-6a.10ab;

*Ps* 45,10b-12b.16; *1Kor* 15,20-27a; *Lk* 1,39-56

Dragi hodočasnici Majci Božjoj Remetskoj!

**1.** Postoje stvarnosti za koje znamo da su istinite i koje duboko osjećamo u svome životu, a ne možemo ih dovoljno slikovito izreći, opisati ni predočiti. Takve su stvarnosti ljubav i radost; takva je stvarnost naša ljudska pozvanost na život s Bogom; dar vječnoga života koji odgovara našoj čežnji koju ništa zemaljsko ne može ispuniti.

I kada se netko pita zašto toliki ljudi ovih dana hodočaste u marijanske crkve i svetišta; zašto je vjernicima stoljećima drago doći ovamo, biti zajedno u molitvi, radovati se, pjevati…, nužno se susreće s vjerom Crkve, s vjerom nas koji u Mariji gledamo konačnu ljepotu ljudskosti; Božju objavu njegova plana s nama i blizinu koju nam je darovao po rođenju od Majke Marije, jedne od nas, vjernice koja je vjerom prihvatila dar života od Boga „kojemu ništa nije nemoguće“.

U prikazivanju Marije na nebo uznesene, Pralika naše vječne sreće s Bogom, u umjetnosti i u pučkim likovnim izražajima prevladavaju dva motiva: Marija koja se, lebdeći, odvaja od zemlje, okružena anđelima i svetima, te Marija koja sjedi na prijestolju u zajedništvu sa svojim Sinom, u slavi Presvetoga Trojstva.

Premda niti jedna slika niti kip nemaju nakanu opisati otajstvo, sva ljepota današnjega slavlja, povezanost blaženoga mira i zauzetoga gibanja gledamo u Bogorodici s djetetom Isusom, koju susrećemo i u Remetskome svetištu.

Koliko je samo ljudi ovdje pred Marijinim kipom uzdizalo ruke i brisalo suze, upućivalo pogled prema njoj da bi jasnije vidjelo svoj život i osjetilo istinu svoga srca!

**2.** Današnja svetkovina povezuje svu stvarnost naše ljudskosti: prolaznost i neprolaznost, tijelo i dušu, radost i bol, razočaranja i nadu, smirenost u Bogu i zauzetost za čovjeka.

I dok razmatramo Mariju koja nam daje sigurnost u miru i ljepoti nebeskoga blaženstva, Evanđelje nam je progovorilo o tri važne Marijine odlike i o izražajima kojima Marija živi svoj odnos prema Bogu i bližnjima.

Ponajprije ju vidimo kako polazi na put, u žurbi, u čežnji da čim prije – nimalo lakim putem – dođe do Ain Karema, do mjesta blizu Jeruzalema u kojemu su živjeli Zaharija i Elizabeta, mjesta koje svojim imenom govori o izvoru. Što je razlog njezinoj žurbi i što ju pokreće?

Današnja Radosna vijest nam govori da čovjeka pokreće Bog, susret s Njime i Njegov dar. Marija u svome krilu nosi Isusa. I, poput Marije Magdalene koja, čim je susrela uskrsloga Isusa pokraj praznoga groba, trči, žuri se navijestiti apostolima da je vidjela Gospodina. Otajstvo Božje ljubavi, Božja Riječ koja se po vjeri utjelovila, postala je djelom ljubavi, postala je žurbom i susretom koji budi radost.

**3.** U susretu dviju majki otkriva se isti nutarnji pokretač koji stvara predivno prepoznavanje umnožene radosti. Elizabeta prepoznaje dolazak Gospodinove majke k sebi. Nije li to najljepši poticaj za hodočasničko razmišljanje? Na hodočašću izvanjski izgleda da mi dolazimo k Isusu i Mariji, a zapravo su oni pohodili nas i pokrenuli nas da se nađemo zajedno s drugim ljudima. Plod prihvaćanja vjere je prepoznavanje dara. Ovdje svatko od nas Bogu govori: *Otkuda mi, da ti, Gospodine, dolaziš k meni; da me tražiš i pohodiš?*

Isus se rodio od Marije da bi nas pronašao, da bi u nama zatitrao život koji nam se čini nemogućim, nevjerojatnim; od kojega smo se kanili udaljiti. Marija nam omogućuje vidjeti ono što nije očito, što se čini preslabim i nevažnim; što se može tumačiti na puno načina, ali je samo ljubav ispravan i plodonosan način.

Marija zato pjeva o Božjemu pogledu na neznatnost, na ono što čovjek lako previdi. Ona 'veliča', odnosno njezina duša (kako to izravno izriče latinski – *magnificat, magnum facit*) čini velikim *Gospodina*. Prelijepa je to slika. Ne da bismo mi nešto pridodali Bogu, nego ljubav po svojoj naravi stvara prostor za drugoga. Marija svoju dušu ispunja Bogom; Bogu daje prostora, da bi bio vidljiviji i unosio radost.

Lako vidimo Mariju raširenih ruku u molitvi, kako ponire u veličinu događaja i postaje objavom Boga za nas. Pjevajući nam govori o Bogu i odgaja nas za Božji smisao.

**4.** U hvalospjevu 'Veliča' petnaest je kratkih izrijeka, kratkih rečenica. U jedanaest od njih je subjekt Bog, a govore nam tko je i kakav je Bog za Mariju za svakoga od nas: Gospodin, Svemoguć, Svet, Milosrdan, Vjeran, Spasitelj. Slušajući taj hvalospjev i u nama se budi želja da zapjevamo s Marijom. I mi preuzimamo njezin glas i njezine riječi svake večeri pjevajući isti hvalospjev i pitajući se jesmo li 'Boga učinili dovoljno velikim u danu koji je za nama, da bi bio vidljiv drugim ljudima'?

Suvremeno društvo pokušava velikima učiniti ljude, dati im toliko prostora da nema mjesta za Boga, a time niti za ljubav. O nama ovisi hoćemo li pjevati 'hvalospjev sebičnosti' i ubrzo izgubiti volju za pjevanjem, jer pjesma traži zajedništvo. Sebičnost i samoća ne žele iskreno pjevati; brzo se umore, jer nedostaje smisao.

Pjevamo li svojim životom 'hvalospjev velikodušnosti', životni zbor će postajati veći; moći će pjevati i oni koji nemaju sluha, jer je za njega dovoljno srce. To je istinski hvalospjev Crkve. On pokreće i privlači ljubavlju. To pokazuje i povijest glazbe. Jer je upadljivo velik broj glazbenika koje je privukao taj evanđeoski navještaj, a gotovo svi veliki glazbenici pokušali su Marijine riječi uobličiti svojim glazbenim izražajem.

**5.** Hvalospjev prepun radosti i nade. U njemu je pokret i mir, sigurnost koja ne previđa brige; jakost zagledana u slabost; sloboda za koju zemlja nema okove.

Marija je ispunjenje slike druge Marije, proročice Mirjam, Aronove sestre, koja pleše nakon što je izabrani narod, gonjen faraonovom vojskom, prešao preko Crvenoga mora po suhu. Ona „uze bubanj u ruku, a sve žene pridruže joj se… plešući. Mirjam je začinjala pjesmu: "Zapjevajte Gospodinu, jer se slavom proslavio!“ (*Izl* 15, 20-21)

Blažena Djevica Marija kaže da „njezin duh klikće u Bogu“. Doslovno je to klicanje povezano s poskakivanjem i plesom (grč. *egaliasen*; hebr. *rinah*), što je ostalo sačuvano u latinskome prijevodu: *exultavit*, u riječi sastavljenoj od *ex* i *saltare* – poskakivati, skakati od radosti.

Tu riječ poznajemo iz vazmenoga bdjenja, kada pjevamo hvalospjev uskrsnoj svijeći: *Exultet.* Dakle, u istoj smo radosti pobjede nad zlom, grijehom i smrću. To je sadržaj Velike Gospe – radost zbog Božje pobjede nad zlom, nad zadnjim neprijateljem smrću, kako ju naziva apostol Pavao; to je radost koja povezuje otajstvo začeća Isusa Krista i proslavljene ljudskosti, radi koje je Bog sebe ponizio, očitovao nam svoju ljubav u smrti i uskrsnuću svoga Sina, ostavši s nama u svetim *sakramentima*, u susretu Boga i čovjeka, u kojemu nalazimo novu snagu za život, zahvalni za svoje bližnje, za mogućnost novoga života, bez obzira na kušnje i trpljenja.

**6.** Braćo i sestre, došli smo na ovo slavlje, jer nas je Gospodin pohodio; došli smo možda umorna koraka, ranjene duše i tijela; možda nam nije ni do razgovora, a kamoli do pjesme; ušiju ispunjenih besmislenom bukom, a očiju opterećenih slikama koje niti suze ne mogu izbrisati. Baš takve nas Marija poziva da se usudimo otkriti Boga u svome životu. To je poziv koji stvara prostor za druge.

Ova je svetkovina poziv na ples onima koje je Isus nazvao blaženima, svima radi kojih je došao na svijet, a prvi na tome popisu nisu oni koji sebe smatraju bogatima, zdravima, savršenima, uglednima i velikima. Prvi su pozivnice dobili oni koji su nalik pastirima u Betlehemu, zrnju palom u zemlju, raskajanomu razbojniku na križu.

Dragi vjernici, s Isusom u nama započinje novi ples za koji je i najsiromašniji kutak dovoljno lijep, ali zemlja nema dovoljno veliku dvoranu da bismo ga mogli do kraja otplesati. Cijelu melodiju nije napisao nijedan zemaljski skladatelj nego Božji Duh; i premda je ona svima dovoljno poznata da napravimo prve korake, ritam i tempo ne određujemo mi. I potrebno se dati voditi do trenutka kada tu melodiju čujemo i vidimo srcem, jer drugi ju samo srcem mogu prepoznati.

Ako mislimo da takav ples ne postoji, da se takva melodija izgubila, dovoljno je očistiti srce od grijeha i pristupiti k oltaru. U ljudima koji žive od euharistije svakoga dana susrećemo blizinu neba.

**7.** Dragi hodočasnici, lijepa je podudarnost da u ovome Svetištu žive, mole i služe Otajstvu Božje ljubavi karmelićani Provincije svetoga oca Josipa. Jer je ova godina u našoj nadbiskupiji Godina svetoga Josipa.

Upravo nam Djevičin Zaručnik pokazuje nebeski ples u kojemu bez ljudskih riječi prepoznajemo govor Božje radosti. Njegov život se zrcali u Marijinu hvalospjevu o poniznosti, o pogledu neba, o blaženstvu u Bogu.

Sveti Josip živi susret s Bogom u ljubavi koja je brza u dobru i daje prostora drugima; u pouzdanju koje se ne nameće i ne boji poteškoća; u vjeri koja unosi pjesmu srca i gradi zajedništvo.

Vjernici dolaze u marijanska svetišta jer osjećaju da je tu blizu odgovor na pitanje o životu i smrti, o postojanju i smislu.

Svetkovina Uznesenja Marijina jest proslava Marijina života nakon smrti, ali i upućenost na naš cilj koji ima svoje korijene u Kristovu uskrsnuću. Od njegove pobjede nad smrću svijet je promijenjen, život i smrt postaju su drukčiji za onoga tko vjeruje u Isusa Krista. U mnoštvu suvremenih ponuda, ideja i ideologija, uvijek ostaje važno jedno pitanje: ono o životu i smrti. To je kriterij razlučivanja koji ne dopušta improvizaciju i koji se može brzo razlučiti.

Samo onaj tko vidi makar i tračak vječnosti, ima ljubavi za siromašne i bijedne, ima srca za potlačene i malene, ima ruke za pridizanje palih. A jedino se tu nalazi sreća naših osobnih dana i hrvatske domovine.

Remete su zagrebačko i hrvatsko izvorište neba, i Ain Karem i Emaus, u kojemu se zrcali vječnost. Ovamo su dolazili pojedinci, obitelji, nositelji služba i odgovornosti za Crkvu i narod, da bi u Marijinu pogledu ponovno našli izgubljeno nebo i nadu vječnosti.

Kraljice Hrvata, dotakni nas sjajnom iskrom sa svoje nebeske krune ljubavi i budi nam snaga na životnome putu, „naša Majka, naša zlatna zora“ uskrsnoga jutra.

Amen.